**OBRAZLOŽENJE OPĆEG DIJELA GODIŠNJEG IZVJEŠTAJA O IZVRŠENJU FINANCIJSKOG PLANA**

**07815 DRŽAVNI HIDROMETEOROLOŠKI ZAVOD**

**PRIHODI I PRIMICI**

Prihodi i primici ostvaruju se iz sljedećih izvora:

Izvor 11 Opći prihodi i primici

Izvor 31 Vlastiti prihodi

Izvor 51 Pomoći EU

Izvor 52 Ostale pomoći

Izvor 559 Ostale refundacije iz pomoći EU

Izvor 563 Europski fond za regionalni razvoj

U 2024. godini prihodi se ostvaruju u skladu s planiranim financijskom planom, a planirana sredstva koriste se u skladu s dinamikom provedbe redovnih i projektnih aktivnosti, planom nabave i preuzetim obvezama.

Za projekte METMONIC, AIRQ i VEPAR faza I koji su završili s provedbom u 2023. godini, više nema financiranja iz izvora 563 Europski fond za regionalni razvoj.

No, tijekom 2024. godine započeo je s provedbom „Projekt unaprjeđenja negrađevinskih mjera upravljanja rizicima od poplava u Republici Hrvatskoj – VEPAR – FAZA 2“ koji se financira iz Europskog fonda za regionalni razvoj u visini od 85% ukupno prihvatljivih troškova.

**RASHODI I IZDACI**

Rashodi i izdaci planirani su po aktivnostima i projektima, izvorima financiranja i ekonomskoj klasifikaciji, a u promatranom razdoblju iznose 25,79 mil. eura.

Najznačajniji rashod u razdoblju od siječnja do prosinca u 2024. godini odnosi se na Materijalne rashode u visini od 11,33 mil. eura čiji se najveći dio u visini od 7,37 mil. eura odnosi na Rashode za usluge od čega je 2,68 mil. eura za intelektualne usluge i naknade honorarnim motriteljima na meteorološkim, kišomjernim i postajama za kvalitetu zraka koji su neophodni za kontinuirano praćenje i bilježenje podataka i promjena, zatim na Ostale nespomenute rashode poslovanja iznos od 1,95 mil. eura od čega se iznos od 1,83 mil. eura odnosi na Članarine i norme. Rashodi za materijal i energiju čine 1,29 mil. eura od kojih su najznačajniji materijal i sirovine u iznosu od 477.562 eura zbog nabave otopine meteorološkog reagensa za prizemne generatore sustava obrane od tuče. Naknade troškovima za zaposlene čine 713.190 eura od kojih se na službena putovanja odnosi 409.130 eura.

Zatim slijede Rashodi za zaposlene (plaće, doprinosi i ostali rashodi za zaposlene) koji iznose 10,73 mil. eura, što je povećanje u odnosu na prethodno razdoblje, a razlog povećanju rashoda je porast koeficijenata definiranih novim uredbama Vlade Republike Hrvatske koje su stupile na snagu 1. ožujka 2024.

Rashodi za nabavu proizvedene dugotrajne imovine iznose 3,96 mil eura, od čega se 3,42 mil. eura odnosi na Građevinske objekte u okviru kojih su plaćanja prema završnim situacijama izgradnje objekata u sklopu projekta METMONIC. Ovaj iznos je manji u odnosu na prethodno razdoblje što je rezultat provedenih privremenih situacija građevinskih radova u 2024. godini.

**PRIJENOS SREDSTAVA IZ PRETHODNE U SLJEDEĆU GODINU**

Zavod je iz 2023. godine prenio neutrošena sredstva na izvoru 31 Vlastiti prihodi i na izvoru 52 Ostale pomoći.

Sredstva na izvoru 31 planirana su za obnovu zgrade Pomorsko meteorološkog centra Split u Divuljama, međutim zbog još uvijek neriješenih imovinsko pravnih odnosa, sve izgledanije je odustajanje od projekta te stoga sredstva nisu utrošena. Dio sredstava namijenjen je i za financiranje obveznih davanja za potrebe nove upravne zgrade Državnog hidrometeorološkog zavoda (komunalni doprinos).

S obzirom da su projekti VEPAR i METMONIC završili s provedbom u 2023. godini kao i financiranje iz Europskog fonda za regionalni razvoj, dio planiranih sredstava na izvoru 31 u 2024. godini koristio se za plaćanje okončanih građevinskih situacija iz projekta METMONIC.

Također, sredstva su korištena i za financiranje drugih aktivnosti i nabava radi osiguranja neometanog obavljanja djelatnosti, budući da sredstva iz izvora 11 državnog proračuna nisu dostatna za održavanje meteorološke, hidrološke mreže i mreže za kvalitetu zraka te za razvoj djelatnosti.

Neutrošena sredstva na izvoru 52 odnose se na sredstva dobivena od međunarodnih organizacija, Fonda za zaštitu okoliša i energetsku učinkovitost te od županija za sufinanciranje i provedbu projekata i aktivnosti obrane od tuče.

Sredstva uplaćena od strane međunarodnih organizacija odnose se na financiranje međunarodnih projekata i koriste se za njihovu provedbu. Također, sredstva su se koristila za plaćanje intelektualnih usluga u svrhu pripreme posebnih izvještaja prema spomenutim međunarodnim organizacijama.

Sredstva Fonda za zaštitu okoliša i energetsku učinkovitost odnosila su se na refundaciju sredstava za projekt METMOMIC te na financiranje aktivnosti koje provodi Državna mreža za trajno praćenje kvalitete zraka.

Sredstva od strane županija uplaćuju se na ime provođenja aktivnosti obrane od tuče te su u najvećoj mjeri utrošena za isplatu naknada poslužiteljima na generatorskim postajama i za nabavu opreme i sirovine potrebnih za obranu od tuče. Preostali dio potrebnih sredstava osiguran je iz općeg proračuna.